ઈસ્ટ ઈન્ડિયા કંપનીનો મૂળ ઉદ્દેશ તો વેપારનો જ હતો. પરંતુ અત્યંત મહત્વાકાંક્ષી ક્લાઈવે પ્લાસીનું યુદ્ધ જીતીને અહીં કાયમી શાસનનો રસ્તો બતાવીને સૌની દાઢ સળકાવી દીધી હતી. પ્લાસી વિજયને હજુ પૂરો એક દાયકો ય થયો ન હતો. એટલે વેપારી હિતો જ હજુ ય અગ્રતાક્રમે હતા. કલકત્તા, મદ્રાસ પર ગમે તેટલો મજબૂત કબજો હોય તો પણ ત્યાં સુધી પહોંચવા માટે આખા ય હિન્દનો ચકરાવો મારવો પડતો હતો. ભવિષ્યમાં ક્લાઈવની ઈમ્પિરિયલ બ્લુ પ્રિન્ટને અમલમાં મૂકવા માટે પણ પશ્ચિમ કાંઠા પર કંપની સરકારની આણ ફરતી હોય એ જરૂરી હતું.